Source: https://www.riigiteataja.ee/akt/402102015014
Timestamp: 2019-08-17 11:39:54+00:00

Document:
Viljandi linna elutöö preemia – Riigi Teataja
Viljandi linna elutöö preemia - sisukord
RT IV, 02.10.2015, 14
Vastu võetud 24.09.2015 nr 61
§ 1. Viljandi linna elutöö preemia (edaspidi preemia) määratakse tunnustusena füüsilisele isikule, kelle aastatepikkune tegevus on avalikkuse poolt kõrgelt hinnatud ja kelle kogu elutöö on positiivselt mõjutanud Viljandi linna arengut ja mainet.
§ 2. Igal aastal määratakse üks 6000 euro suurune (pärast riigi poolt kehtestatud maksude mahaarvamist) preemia. Preemiaga kaasneb Viljandi linna aukiri ja Viljandi linna teenetemärk. Preemia saaja nimi kantakse Viljandi linna auraamatusse.
§ 3. Ettepaneku preemia kandidaadi kohta võivad Viljandi Linnavalitsusele teha kõik soovijad.
§ 4. Preemia kandidaadid esitatakse igal aastal 31. detsembriks. Viljandi Linnavalitsus edastab kandidaatide nimekirja Viljandi Linnavolikogu (edaspidi volikogu) komisjonidele ja fraktsioonidele. Volikogu komisjonid ja fraktsioonid valivad esitatud kandidaatide hulgast eelistatuima kandidaadi ja esitavad ettepanekud volikogu koordinaatorile üks päev enne jaanuarikuu volikogu istungit.
§ 5. Preemia määrab volikogu oma jaanuarikuu istungil. Otsus langetatakse fraktsioonide ja komisjonide poolt õigeaegselt esitatud kandidaatide hulgast volikogu poolthäälte enamusega. Vajaduse korral võidakse hääletus läbi viia kahevoorulisena, kusjuures kahevoorulisena toimub hääletamine ainult sellisel juhul, kui esimeses voorus enim hääli kogunud kandidaadid said hääli võrdsel arvul. Kui teises hääletusvoorus koguvad kandidaadid taas võrdse arvu hääli, antakse preemia neist vanimale.
§ 6. Põhjendatud kaalutlustel võib volikogu jätta preemia välja andmata.
§ 7. Preemia kantakse preemia saaja kontole jooksva aasta 24. veebruariks. Tunnustus ning teenetemärk antakse üle Viljandis toimuva Eesti Vabariigi aastapäeva tähistamise kontsertaktusel, vajadusel preemia saajale sobival ajal ning sobivas kohas.
§ 8. Tunnistada kehtetuks Viljandi Linnavolikogu 27.11.2014 määrus nr 38 „Viljandi linna elutöö preemia“.
§ 9. Määrus jõustub kolmandal päeval pärast avaldamist Riigi Teatajas.

References: § 1

§ 2

§ 3

§ 4

§ 5

§ 6

§ 7

§ 8

§ 9